**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 16.12.2019, ora 08.00 – 17.12.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 17.12.2019, ora 07.00**

**RÂURI**

**Debitele au fost, în general, staționare,** exceptând râurile din bazinele hidrografice: Vișeu, Iza, Tur, Someșul Mare, Bega, Timiș, Bârzava, Caraș, Nera, Cerna, Jiu, Buzău și bazinele superioare ale Mureșului, Argeșului și Ialomiței, unde au fost în ușoară scădere.

Formaţiunile de gheaţă (gheaţă la maluri, izolat pod de gheață) prezente pe râurile din Transilvania şi nordul Moldovei au fost în diminuare, restrângere şi eliminare.

Debitele se situează, în general, la valori cuprinse între 30-100% din mediile multianuale lunare, mai mici (sub 30% din normalele lunare) pe: Crasna, Crişul Negru, Crişul Alb, Bega Veche, Timiş, Moraviţa, Rm. Sărat, Tazlău, Bârlad, Jijia, cursul inferior al Bistriței, unii afluenţi ai Someșului (Sălăuţa, Şieu, Ilişua, Lonea, Fizeş, Lăpuş), ai Mureșului (Luţ, Comlod, Feernic, Vișa, Secaș, Ampoi, Râul Mare), Oltului (Ghimbăşel, Turcu, Hârtibaciu, Cerna) și mai mari (peste 100% din normalele lunare) pe cursul inferior al Jiului, Motru, unii afluenți ai Oltului inferior (Lotru, Olănești, Bistrița, Luncavăț, Iminog) și unele râuri din Dobrogea (Slava, Hamangia, Râmnic).

Nivelurile pe râuri la stațiile hidrometrice se situează **sub COTELE DE ATENȚIE.**

**Debitele vor fi, în general, staţionare,** exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș și Olt superior unde vor fi în ușoară scădere.

Formaţiunile de gheaţă (gheaţă la maluri, izolat pod de gheață) existente vor fi în restrângere, diminuare şi eliminare.

Nivelurile pe râuri la stațiile hidrometrice se vor situa **sub COTELE DE ATENȚIE**.

**DUNĂRE**

Debitul la intrarea în ţară (secţiunea Baziaş) în intervalul 16.12.2019 – 17.12.2019 a fost staţionar, având valoarea de 3900 m3/s, sub media multianuală a lunii decembrie (5200 m3/s).

**În aval de Porţile de Fier, debitele au fost în creștere pe sectorul Gruia – Calafat și în scădere pe sectorul Bechet – Tulcea**.

Debitul la intrarea în ţară (secţiunea Baziaş) va fi staţionar (3900 m3/s).

**În aval de Porţile de Fier, debitele vor fi în scădere la Gruia și pe sectorul Corabia – Tulcea și în creștere pe sectorul Calafat – Bechet**.

**2.** **Situația meteorologică în intervalul 16.12.2019, ora 09.00 – 17.12.2019, ora 06.00**

**ÎN ŢARĂ**

**Vremea s-a menținut deosebit de caldă** pentru această dată în toată țara, abaterile termice pozitive la orele amiezii fiind în general între 8 și 12 grade. Temperaturile maxime s-au situat între 3 grade la Voineasa și 18 grade la Caransebeș. Cerul a fost variabil la senin, exceptând Maramureșul și nordul Transilvaniei, unde a prezentat înnorări tempoare și la începutul intervalului pe arii restrânse a plouat slab, iar în nordul Carpaților Orientali a fulguit. Vântul a suflat slab și moderat, cu intensificări pe crestele montane. Stratul de zăpadă era prezent local la munte, îndeosebi la altitudini mari în Carpații Meridionali și nordul Orientalilor și măsura -în platformele stațiilor meteo- până la 59 cm în Masivul Făgăraș. Dimineața și noaptea izolat s-a semnalat ceață în sudul Olteniei, al Moldovei, în sud-vestul Munteniei și în estul Transilvaniei. La ora 06.00 se înregistrau valori termice cuprinse între -5 grade la Întorsura Buzăului și 12 grade la Săcuieni și Dumbrăvița de Codru.

**Observaţii**: *de ieri de la ora 06.00 au fost în vigoare 4 atenționări cod galben pentru fenomene meteorologice periculoase imediate, după cum urmează: 2 de SRPV Bacău și câte 1 de SRPV Craiova și respectiv CNPM pentru Muntenia.*

**LA BUCUREŞTI**

**Vremea a fost frumoasă și deosebit de caldă** pentru această dată. Cerul a fost mai mult senin, iar vântul a suflat slab și moderat. Temperatura maximă a fost de 14 grade la Băneasa și Filaret și 15 grade la Afumați, iar la ora 06.00 se înregistra o temperatură de 1 grad la Afumați și Băneasa și 2 grade la Filaret.

**3. Prognoza meteorologică în intervalul 17.12.2019, ora 09.00 – 18.12.2019, ora 09.00**

**ÎN ŢARĂ**

**Vremea va fi frumoasă,** cu valorile termice mult mai ridicate decât în mod obișnuit la această dată. Cerul va fi variabil, iar dimineața și noaptea, izolat se va semnala ceață. Vântul va sufla slab și moderat, cu intensificări pe crestele Carpaților Orientali și Meridionali. Temperaturile maxime se vor situa, în general, între 10 și 18 grade, iar cele minime vor fi cuprinse între -9 grade în depresiunile din estul Transilvaniei și 10 grade în Dealurile de Vest.

**LA BUCUREŞTI**

**Vremea se va menține frumoasă** și deosebit de caldă pentru această dată. Cerul va fi mai mult senin, iar vântul va sufla slab și moderat. Temperatura maximă va fi de 15...16 grade, iar cea minimă de 3...4 grade, mai scăzută în zona preorășenească.

**3. Buletin nivometeorologic valabil pentru masivele Bucegi şi Făgăraş (versantul nordic)**

**emis pentru perioada 16 decembrie 2019, ora 20.00 – 19 decembrie, 2019 ora 20.00**

**STAREA STRATULUI DE ZĂPADĂ în data de 16.12.2019, ora 14.00:**

**La peste 1800 m:** stratul este format din zăpada căzută în ultimele zile, cu o grosime de circa 5 cm, ușor umezită în partea superioară, depusă peste un strat mai vechi, bine consolidat. În zonele adăpostite (mai ales pe văiugi), există depozite mai mari de zăpadă.

**Descrierea riscului:**

Pe fondul temperaturilor ridicate, exclusiv pozitive la toate nivelurile de altitudine, zăpada existentă va continua să se topească. În zonele cu depozite mai mari de zăpadă, pe pantele suficient de înclinate, mai ales la altitudini de peste 2000 m, va exista riscul declanșării avalanșelor și curgerilor de topire, atât spontan, cât și la supraîncărcări.

**EVOLUŢIA VREMII PENTRU INTERVALUL 15.12.2019, ora 20.00 – 16.12.2019, ora 20.00:**

Vremea a fost caldă pentru această perioadă. Cerul a fost variabil ziua și mai mult senin noaptea. Local s-a semnalat ceață, asociată izolat și cu depunere de chiciură. Vântul a suflat slab și moderat, cu intensificări de peste 80...90 km/h în zona înaltă, temporar spulberând zăpada.

**Grosimea stratului de zăpadă în 16.12.2019, ora 08**:

**Carpaţii Meridionali**: 60 cm la Bâlea-Lac, 20 cm la Vf. Omu, 17 cm la Vf. Țarcu, 14 cm la Sinaia, 3 cm la Parâng, 1 cm la Păltiniș;

**Carpaţii Orientali:** 15 cm la Vf. Călimani, 13 cm la Vf. Lăcăuți, 13 cm la Bucin, 12 cm la Penteleu, 7 cm la Vf. Ceahlău-Toaca, 4 cm la Vf. Iezer-Rodnei;

**Carpaţii Occidentali:** 8 cm la Vf. Vlădeasa, 5 cm la Stâna de Vale, 1 cm la Semenic.

**PROGNOZA VREMII PENTRU INTERVALUL 16.12.2019, ora 20.00 – 19.12.2019, ora 20.00:**

Vremea va fi frumoasă și caldă pentru această perioadă, cu temperaturi preponderent pozitive. Cerul va fi mai mult senin. Vântul va sufla slab și moderat, cu unele intensificări temporare.

**Temperaturi prognozate:**

**Peste 1800 m:** temperaturi minime: 0 la 6 gr.C; temperaturi maxime: 5 la 13 gr.C

**Sub 1800 m**: temperaturi minime: 1 la 8 gr.C; temperaturi maxime: 9 la 18 gr.C

**STABILITATEA şi EVOLUŢIA STRATULUI de ZĂPADĂ:**

**Peste 1800 m: RISC MODERAT (2)**

Zăpada se va topi accelerat în toate masivele pe fondul temperaturilor exclusiv pozitive. Pe pantele înclinate, unde există un strat de zăpadă mai consistent, există riscul declanșării curgerilor și avalanșelor mici de topire.

**Notă:**

**RISC MODERAT -** cod galben (2) ■: pe anumite pante suficient de inclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2.Pe râurile interioare**

**Administrația Națională Apele Române** revine cu informații suplimentare referitor la poluarea cu ape uzate, a Acumulării Ezăreni în zona comunei Miroslava, jud. Iași, din data de 03.12.2019, în jurul orei 16:30, din cauza colmatării sistemului de canalizare-refulare Ezăreni al operatorului S.C. Apavital S.A. Iași. Reprezentanţi ai A.B.A Prut Barlad s-au deplasat la teren pentru recoltare de probe de apă în vederea efectuării analizelor fizico chimice precum şi luarea măsurilor ce se impun. Rezultatele analizelor fizico-chimice din data de 03.05.2019 efectuate în Laboratorul Calitatea Apei al A.B.A. Prut-Bârlad Iasi sunt prezentate în Tabelul nr. 1. În data de 04.12.2019 reprezentanţi ai laboratorului de calitate al apei al A.B.A.Prut-Barlad au prelevat probe de apă

Din următoarele secţiuni: 1. - c.a. Ezăreni - coadă lac; 2 - ac. Ezăreni - turn manevră baraj, sunt următoarele:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Punct recoltare | Data | Indicatori calitate | | | | | | | | |
| CCO-Cr | NH4+ | N-NH4+ | Pt | PO4 | Detergenti | R.fix | pH | O2 diz. |
| ac. Ezareni – sursă de poluare | 03.12.2019 | 1171 | 70,97 | 55,2 | 13,5 |  | 8,74 | 983 | 7,94 | - |
| ac. Ezareni – coada lac | 36,12 | 2,276 | 1,77 | 0,42 | 0,161 | <LOQ | 835 | 7,98 | 0,70 |
| ac. Ezareni - turn manevra baraj | 43,72 | 1,98 | 1,5 | 0,36 | 0,0 | <LOQ | 851 | 8,23 | 7,53 |
| ac. Ezareni – coada lac | 04.12.2019 | 41,82 | 2,03 | 1,6 | 0,091 | 0,165 | <LOQ | 851 | 7,81 | 1,04 |
| ac. Ezareni - turn manevra baraj | 39,92 | 1,85 | 1,4 | 0,247 | 0,036 | <LOQ | 812 | 8,13 | 1,04 |

Reprezentanţii Apavital S.A. Iaşi au intervenit în cursul zilei de 04.12.2019 pentru stoparea deversării apelor uzate menajere în acumularea Ezăreni. Acţiunile întreprinse de către APAVITAL S.A. Iaşi au fost următoarele: înlocuirea a două tronsoane de reţea de canalizare PEHD 125 mm în lungime totală de cca. 3 m, stoparea evacuării de ape uzate prin blindarea conductei de preaplin aferente reţelei de canalizare a loc. Valea Adânca, com. Miroslava. În urma acestor măsuri, în jurul orei 13,30, a fost stopată evacuarea apelor în ac. Ezăreni și a fost pusă în funcţiune SPAU 7 Valea Adânca. Nu s-a înregistrat mortalitate piscicolă. Pe baza datelor de calitate din 04.12.2019, ora 15.30, s-a dispus sistarea poluării.

**ABA Jiu** informează despre o poluare neconfirmată, produsă în data de 14.12.2019, pe cursul de apă care se formeaza din evacuarea gravitaţională a lacului Tanchiştilor, subtraversează calea ferată Craiova-Filiaşi, tranzitând platforma industrială Elpreco-Craiova unde funcţionează agenţi economici cu activităţi diverse.

După subtraversarea drumului E70 cursul de apă este casetat prin curtea CEZ iar la colţul curţii CEZ este canal deschis până la evacuare în balta Cernele.

La momentul controlului cursul de apă este limpede, cu debit mic, nu prezintă pe maluri sau vegetaţie urme de poluare sau miros.

Cetăţenii din zonă confirmă cu 2 zile înainte, în cursul de apă respectiv o încărcare a apei cu o soluţie de culoare albă.

Nu s-a putut identifica eventualul poluator.

Cursul de apă respectiv nu este cadastrat şi aparţine Mun. Craiova, jud Dolj.

ABA Jiu prin SGA Dolj va monitoriza periodic acest curs de apă pentru a preîntâmpina situaţii de acest gen.

**2.3.Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**ANPM-** Agenţia Naţională pentru Protecţia Mediului informează că, din rezultatele analizelor efectuate în intervalul 13-15.12.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană, cu valoarea limită zilnică de 50 µg/mc.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 13-16.12.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE